Meghan Markle vertel oor brand in babakamer tydens SA besoek‘n Skermgreep uit die voorskou van Meghan Markle se podsendingreeks. (Foto: Spotify/YouTube) Meghan Markle, die hertogin van Sussex en vrou van Brittanje se prins Harry, het Dinsdag in die première van haar langverwagte podsendingreeks die angswekkende oomblik gedeel toe sy en haar man verneem het dat hul seun se babakamer aan die brand geslaan het tydens hul 2019-toer na Suid-Afrika. Markle het dié verhaal aan haar gas en vriendin, die tennisster Serena Williams, vertel tydens die eerste episode van Archetypes, waarna tans op die musiekstromingsplatform Spotify geluister kan word. Archetypes is woordspeling op haar en prins Harry se oudste kind, Archie, se naam en is een van verskeie winsgewende ooreenkomste wat die egpaar met media-instansies die afgelope twee jaar gesluit het. Daar word beweer dat die stromingsreus die voormalige koninklikes $20 miljoen (ongeveer R340 miljoen) vir dié inhoud, wat twee jaar geneem het om die lig te sien, betaal het. Luidens mediaberigte is ŉ Netflix-dokumentêr, asook prins Harry se memoir in aantog. A post shared by Spotify Podcasts (@spotifypodcasts) Volgens die hertogin wil sy met dié reeks “die vroue-ervaring” en “die bokse waarin vroue al geslagte lank geplaas is” ondersoek en ontrafel. Tydens die uur lange eerste episode bespreek Markle en Williams, wat onlangs aangekondig het dat sy haar tennisraket vanjaar ná ŉ skitterende loopbaan gaan ophang, die idee van ambisie en hoe dit verskillend op mans en vroue toegepas word. Harry en Meghan groet inwoners van Nyanga tydens hul besoek aan Suid-Afrika. (Foto: Courtney Africa/ANA) Die hertogin het ook aan Williams verduidelik dat dié voorval, wat sy as een van die skrikwekkendste oomblikke van haar lewe beskou, plaasgevind het kort nadat die paartjie in Suid-Afrika geland het. Klein Archie was skaars vier maande oud toe hy sy ouers na Suid-Afrika vergesel het en moes daarom saam met sy oppasser bly toe sy ouers ŉ amptelike besoek by die informele nedersetting Nyanga moes aflê. “Die oomblik toe ons geland het, moes ons hom by hierdie wooneenheid aflaai waarin hulle ons laat bly het,” onthou sy. “Ons moes dadelik na Nyanga gaan en daar was hierdie oomblik waar ek op ŉ boomstomp staan ​​en hierdie toespraak vir vroue en meisies lewer. Kort daarna klim ons in die motor en hulle sê vir ons daar het ŉ brand in Archie se babakamer by die wooneenheid uitgebreek.” Sy vertel verder dat Archie se oppasser, na wie sy slegs as “Lauren” verwys, die kleinding vir ŉ middagslapie moes neersit, maar honger was en gelukkig besluit het om hom eers saam met haar kombuis toe te neem vir ŉ peuselhappie. “In daardie tyd wat sy afgegaan het, het die verwarmer in die babakamer vlam gevat,” het Meghan gedeel. “Daar was geen brandalarm nie. Iemand het toevallig net rook in die gang geruik en die brandblusser gegryp. Archie sou gedurende die brand in sy bedjie gewees het.” (Foto: Spotify/YouTube) Hoewel die voorval haar en prins Harry geruk het, is die egpaar volgens Markle gedwing om met hul pligte en verdere besoeke voort te gaan. Sy het opgemerk dat dié voorval net een voorbeeld van die vele “menslike oomblikke” is wat sy openhartig in haar podsending wil deel. Sy het verder verklaar dat sy “haarself gaan wees” en daarna uitsien dat mense haar kan leer ken deur haar eie woorde eerder as dié van die media. Die hertogin en prins Harry het in 2020 die Britse koninklike lewe op ŉ skouspelagtige manier verlaat en sedertdien ŉ huis in Montecito, Kalifornië, ter waarde van $14,65 miljoen (ongeveer R238 miljoen) gekoop. Bronne: AFP, Vanity Fair, People.